ଗୀତା ହୋତା  ୯ ସେପ୍ଟେମ୍ବର ୧୯୩୬ ୨୯ ନଭେମ୍ବର ୨୦୨୨  ଜଣେ ଭାରତୀୟ ଓଡ଼ିଆ-ଭାଷୀ ସାହିତ୍ୟିକା, ସମ୍ପାଦକ ଓ ସଂଗଠକ ଥିଲେ । ତାଙ୍କ ରଚିତ ସାହିତ୍ୟ ମଧ୍ୟରେ ଗଳ୍ପ ସଂକଳନ ଅପୂଜା ଫୁଲ, ବିଶ୍ବାସ ଏକ ଅନ୍ଧଗଳି, ରଙ୍ଗମଞ୍ଚ ଓ ଉପନ୍ୟାସ ମାୟାବିନୀ ଆଦି ଅନ୍ୟତମ । ସେ କବିତା, ଶିଶୁ ସାହିତ୍ୟ, ଆତ୍ମଜୀବନୀ ଆଦି ପୁସ୍ତକ ମଧ୍ୟ ରଚନା କରିଥିଲେ ଏବଂ ଅମୃତାୟନ ସାହିତ୍ୟ ପତ୍ରିକାର ସମ୍ପାଦିକା ତଥା ଅମୃତାୟନ ପ୍ରକାଶନ ସଂସ୍ଥାର ମୁଖ୍ୟ ଥିଲେ । ସେ କଳିଙ୍ଗ ପୁସ୍ତକ ମେଳାର ସଭାପତି ଭାବରେ କାର୍ଯ୍ୟ କରିଥିଲେ । ସେ ଦକ୍ଷିଣପୂର୍ବ ରେଳବାଇର ମହିଳା ଅନୁଷ୍ଠାନର ସଭାପତି ଥିଲେ ଓ ଜଣେ ସଂଗଠିକା ଭାବରେ ୧୯୭୬-୭୭ରେ ସେ ଓଡ଼ିଶା ମହିଳା କଂଗ୍ରେସର ଆବାହିକା ଭାବେ କାର୍ଯ୍ୟ କରିଥିଲେ । ସେ ଓଡ଼ିଆ ସାହିତିକ ଓ ସମ୍ପାଦକ ସାତକଡ଼ି ହୋତାଙ୍କୁ ବିବାହ କରିଥିଲେ । ୨୦୨୨ ନଭେମ୍ବର ୨୯ରେ ଭୁବନେଶ୍ୱରରେ ହୃଦଘାତରେ ତାଙ୍କର ଦେହାନ୍ତ ହୋଇଥିଲା । ପ୍ରାରମ୍ଭିକ ଜୀବନୀ ଓ ବୃତ୍ତି ଗୀତା ହୋତା ମୟୂରଭଞ୍ଜ ଜିଲ୍ଲା ଜଗନ୍ନାଥଖୁଣ୍ଟା ଗ୍ରାମରେ ୧୯୩୬ ସେପ୍ଟେମ୍ବର ୯ରେ ଜନ୍ମଗ୍ରହଣ କରିଥିଲେ । ସେ ସାହିତ୍ୟିକ ଓ ଦୈନିକ ସମୟ ସମ୍ପାଦକ ସାତକଡ଼ି ହୋତାଙ୍କୁ ବିବାହ କରିଥିଲେ । ଏହି ଦମ୍ପତ୍ତିଙ୍କର ଜଣେ ପୁଅ ସଞ୍ଜୀବ ଓ ଜଣେ ଝିଅ ଅଛନ୍ତି । ବୃତ୍ତିଗତ ଜୀବନରେ ସେ ଦକ୍ଷିଣପୂର୍ବ ରେଳବାଇରରେ କାର୍ଯ୍ୟକରିଥିଲେ । ସେ ସେଠାରେ ମହିଳା ଅନୁଷ୍ଠାନର ସଭାପତି ମଧ୍ୟ ଥିଲେ । ଜଣେ ରାଜନୈତି ସଂଗଠିକା ଭାବରେ ସେ ୧୯୭୬-୭୭ରେ ଓଡ଼ିଶା ମହିଳା କଂଗ୍ରେସର ଆବାହିକା ହୋଇଥିଲେ । ସେ ଅମୃତାୟନ ନାମକ ପ୍ରକାଶନ ସଂସ୍ଥାର ମୁଖ୍ୟ ଥିଲେ ଓ ଅମୃତାୟନ ସାହିତ୍ୟ ପତ୍ରିକାର ସମ୍ପାଦନା କରିଆସୁଥିଲେ । ଏହା ବ୍ୟତୀତ ସେ କଳିଙ୍ଗ ପୁସ୍ତକ ମେଳାର ସଭାପତି ଭାବରେ କାର୍ଯ୍ୟ କରିଥିଲେ । ସାହିତ୍ୟ ରଚନା ସେ ଓଡ଼ିଆରେ କବିତା, ଗଳ୍ପ, ପ୍ରବନ୍ଧ ଓ ଆତ୍ମଜୀବନୀ, ଶିଶୁ ସାହିତ୍ୟ ଆଦି ରଚନା କରିଥିଲେ ।